পোস্তার কাঁচা চামড়ার আড়তদার ব্যবসায়ীদের সংগঠন বাংলাদেশ হাইড অ্যান্ড স্কিন মার্চেন্ট এসোসিয়েশনের মহাসচিব টিপু সুলতান বলেন, ট্যানারি মালিকদের কাছে বকেয়া টাকা আটকে থাকায় আমরা এবার সরকারি দামে চামড়া কিনতে পারিনি। এ ছাড়া ট্যানারি মালিকরা আমাদের টাকা না দিয়ে সরাসরি নিজেদের মানুষ দিয়ে চামড়া সংগ্রহ করছে। এতেও বাজারে এমন নেতিবাচক প্রভাব পড়েছে। তিনি জানান, পোস্তার বাজারের খুচরা ক্রেতাদের প্রায় ১৫০ কোটি টাকা বকেয়া পাওনা আছে ট্যানারি মালিকদের কাছে। ১০-১২ বছর ধরে তারা এ টাকা আটকে রেখেছে। এর ফলে তিন থেকে সাড়ে তিন শ আড়তদার এবং এর সঙ্গে কয়েক হাজার ব্যবসায়ী এবার সংকটে পড়েছে। মাঠপর্যায়ে চামড়ার দর সম্পর্কে তিনি বলেন, প্রতি পিস মাঝারি চামড়া কিনেছে ৫০০ টাকায় (২০-২২ বর্গফুট)। সর্বোচ্চ বড় চামড়া কিনেছে এক হাজার থেকে এক হাজার ১০০ টাকায়।